Kollektivtransport og privatbilisme - Politikk med praktiske konsekvenser v/ Khalid Mahmood

Bilen har blitt et behov, en nytte og en del av det moderne samfunns funksjonalitet. Bilen er en del av den økonomiske utviklingen vi har i dag, en absolutt nødvendighet i mange sammenhenger. Den er både en nødvendighet og en belastning i dagens samfunn. Belastningen er særlig tydelig for boliger langs veiene, astmatikere og andre som plages av støy og støv. Bilen forurenser både i form av giftige gasser, støy og støv.

Den økonomiske veksten, velstanden og utdanningsnivået i dagens samfunn gjør at vi stiller andre krav og vurderer livskvalitet på en annen måte. I den tredje verden er bilen status, mens vi ønsker oss både grønne, fredelige og lett tilgjengelige bykjerner.
Dette skaper noen utfordringer for valgene vi gjør - en annen rasjonalitet. Vi bruker i dagens samfunn mye verdifull tid på å oppholde oss i lange bilkøer. Vår bilbruk påfører både oss selv og andre en tidsbruk som vi egentlig ikke ønsker - tid er en knapphetsressurs.

Samfunnsøkonomisk må vi tenke gjennom hva det koster å opprettholde bilbruken slik den er i dag. Bilen er arealkrevende, den forringer naturen og bidrar til at vareflyten blir stående i kø, noe som øker varekostnaden.  

Khalid Mahmood stiller spørsmål om hva som er løsningen og gir i svaret uttrykk for at AP ikke er bymotstandere, men at utfordringen ligger i å finne alternative løsninger til bilbruk. Bilfri bykjerne og bedre kollektivtrafikk mener han er løsningen. Han peker på at i andre byer i Europa er bykjernen revitalisert. Løsningen er en konkurransedyktig kollektivtrafikk. En godt fungerende kollektivtrafikk vil bety bedre flyt i trafikken på veiene, redusert biltrafikk i byen og i lokalmiljøene. Mahmood gir uttrykk for at han er fornøyd med at det er et stort bredt flertall for Oslo-pakke 3. Han tror at jo bedre kollektivtrafikken blir, jo flere forventes å reise kollektivt. 

Dersom den tilsiktede økningen i bruk av kollektive transportmidler ikke finner sted, er han ikke fremmed for å legge restriksjoner på bilbruken, f.eks. rushtidsavgift.